सोचता हूँ, ठाकुर प्रसाद सिंह के इस गीत का मर्म तब कैसे समझ में आएगा, जब न ओरी रहेगी, न छत्रक दल, न गोरा जल। धरती से रूठे हुए गोरे जल के बादल नहीं बरसेंगे तो भला कितने दिन नदियों को नल के पानी से भरा जा सकेगा। ओरी से पानी बड़ेरी पर भला कैसे पहुंचेगा। नहीं पहुंचेगा, तभी तो हमारा लोकमन इस कहावत को उलटबांसी कहता था। लेकिन इस समय तो हम हर उलटबांसी को सच करने की झूठी कवायद में लगे हैं। जिनका निर्माण प्रकृति ने सदियों में किया, उसका निर्माण वर्षों में करके अपने ही जीवन में समूचा उपभोग भी कर लेना चाहते हैं।